**Viktig informasjon fra styret Solvang 4 - mars 2020**

**Snart begynner det en sesong som blir helt annerledes enn det vi er vant med, på grunn av koronaviruset. Mer om dette lenger ned. Først:**

**Vannpåsetting!**

Planen er at vannet settes på lørdag 4.april klokken 12. Fire personer fra styret og vedlikeholdkomiteen tar seg av den jobben, og vi ber alle andre kolonister som er tilstede om å holde seg på egen parsell. Nå er det riktignok meldt 0 grader natt til lørdag. Skulle det blir kaldere, og vannansvarlige vurderer det som uforsvarlig å sette på vannet pga fare for nattefrost, blir det sendt ut SMS lørdag formiddag.

**Korona:**

Styret sendte mandag kveld ut SMS til alle kolonister. Der skriver vi: *Styret må ha oversikt over hvilke kolonister som kommer til å bruke fellestoalett/dusj i april og mai (- i første omgang). Vaskerommene forblir stengt. De som har behov for å bruke fellestoalettene må belage seg på hyppig renhold, etter gitt turnus. Det blir utdelt egen nøkkel, og ingen andre får tilgang til husene.* ***Det er viktig at de som vil ha tilgang til fellestoalett/dusj i april/mai svarer på denne SMSen SENEST ONSDAG 1.APRIL KL.12.00.*** *NB! Skriv om du skal bruke toalett på øst eller vest (ved biene, eller ved lekeplassen)*

Har du ikke mottatt denne tekstmeldingen men vil ha tilgang til et av toaletthusene, send en epost til solvang4@kolonihager.no - innen onsdag klokken 12.

Dette gjelder uansett om du flytter inn for sesongen 4.april - eller om du skal bruke toalettene og/eller dusjen én gang i mai. Renholdsturnusen blir lik for alle som vil ha tilgang til fellestoalett/dusj. Hvis det fortsatt er restriksjoner fra helsemyndighetene fra juni og utover, sender vi ut en ny, tilsvarende sms.

Styret gjør dette for å sikre et forsvarlig renhold av fellestoalettene, og vi ønsker ikke å pålegge kolonister som ikke bruker toalettene å vaske nå i denne smittesituasjonen. På denne måten har vi også kontroll på hvem som har benyttet lokalene, hvis det skulle oppstå smitte.

Det blir satt ut håndsåpe, tørkepapir og sprayflasker med vaskemiddel, som det er viktig at brukerne benytter hver eneste gang de oppsøker toalettet.

Det blir kjøpt inn engangs-rengjøringsutstyr for øvrig vask.

Vaskerommene holdes stengt, fordi vi ønsker å ha færrest mulig berøringspunkter, og fordi vi ser tilgang til toaletter som langt viktigere enn tilgang til vaskemaskin.

**Styret åpner midlertidig for muligheten å leie inn et “festivaltoalett”, Hibas-toalett el.l på egen parsell i denne perioden. Dette må parselleier evnt selv betale, organisere, og sørge for vask og tømming så det ikke oppstår sjenerende lukt. Et slikt toalett må fjernes umiddelbart når fellestoalettene åpner for vanlig bruk igjen.**

Ellers følger vi i kolonihagen selvfølgelig alle retningslinjer som er og blir gitt fra sentrale helsemyndigheter og Oslo kommune. Vi minner om at det i Oslo er besluttet at det ikke skal være samlet mer enn 5 personer utendørs til enhver tid, og det må sikres tilstrekkelig avstand mellom alle tilstedeværende.

En konsekvens av dette, er at **alle aktiviteter og samlinger er avlyst** **frem til 1.juni**. Det betyr at det ikke blir noe ekstraordinært årsmøte/vårmøte, ikke noen ESC-fest 16.mai, ingen fellesdugnader, ingen Cafe-åpning i mai. Utleieavtaler på Felleshuset er kansellert.

Nødvendig dugnads- og komitearbeid må organiseres i mindre grupper.

Det er hengt opp oppslag på lekeplassen med retningslinjene fra helsedirektoratet.

Styret holder digitale møter fremover og «åpen halvtime» er følgelig avlyst. Ta kontakt på epost om det er noe.

Hva som skjer fra 1.juni og utover kommer vi tilbake til.

**Oslokretsen i Norsk Kolonihageforbund har gitt hagene følgende råd, og styret i Solvang 4 ber alle kolonister etterleve disse reglene:**

De som er i karantene, kan oppholde seg i hagene så lenge man er symptomfri og forøvrig etterlever det som er gitt av føringer fra myndighetene når man er i karantene

De som er syke eller bekreftet smittet med korona skal i henhold til reglene være i isolasjon hjemme, og skal ikke oppholde seg i kolonihagen

De som er i risiko-/sårbare grupper må selv, eventuelt i samråd med sin lege, vurdere om det er trygt for dem å oppholde seg i kolonihagene med de tiltakene som er iverksatt i den enkelte hage

Det er ikke grunnlag for å stenge fellesområdene i kolonihagene for besøkende. Vi skal med andre ord fremdeles være åpen for publikum, slik leiekontrakten vår forutsetter.

**Det viktigste i kolonihagene, som i resten av samfunnet, er god håndhygiene med såpe og vann og det å holde god avstand til hverandre**

**Annen informasjon:**

**Salg:** Pr nå vet vi ikke hva som skjer med salg av hytter i år. Pga koronasituasjonen kan det bli vanskelig med visninger for eksempel. Dette må vi komme tilbake til, men si fra på solvang4@kolonihager.no innen 1.mai hvis du i utgangspunktet ønsker å selge hytte. Takstkomite og takstmann kommer 10.mai.

**TV/bredbånd**: Solvang Kolonihager har reforhandlet TV– og bredbåndsavtale med Get foran årets sesong. Det var planlagt å dele ut nytt utstyr til kolonistene 31. mars i år; Korona satte stopper for dette. Mange kolonister har gammelt utstyr og ingen har det siste utstyret som GET nå deler ut. Kolonistene må selv kontakte GET for å få tilsendt nytt utstyr. Les mer om avtalen her: <http://kringsjaanett.net/tjenester-fra-get/>

**Kvistbil**: Igjen, pga korona er det litt usikkert hva som skjer. Men *planen* er at kvistbilen kommer lørdag 25.april første gang, og kommer tilbake med samme frekvens som i fjor, altså ca en gang i måneden. I år må vi betale for tjenesten, men styret vurderer at tiltaket er så verdifullt at vi fortsetter

**Kloakk**: Alle som har vann inn i hytta, må sørge for en forsvarlig og lovlig løsning for å bli kvitt dette vannet igjen. Vi har imidlertid støtt på noen (byråkratiske) utfordringer når det gjelder denne tilknytningen/søknadsprosessen det siste året. Styret jobber fortsatt med saken overfor Oslo kommune, og håper å komme i mål snart. Vann- og avløpsetaten (VAV) sier de har fått en del spørsmål og purringer fra kolonister. De lover at alle vil få svar, men at prosessen må være på stell før de kan svare.

**Elbil**: Oslo kommune har undersøkt muligheten for å opprette ladeplass i Nordbergveien ved parkeringsplassen vår, men Hafslund sier det ikke er nok tilgjengelig kapasitet. Det samme gjelder p-passen langs Sognsveien lenger ned. Et planlagt ladeanlegg ved Sognsvann kom i konflikt med andre utviklingsplaner, men det kommer trolig kommunale ladeplasser omtrent ved Sognsvannsveien40 (15 min å gå) i løpet av våren.

**Avfall:** Søppelcontainerne er på plass. I år skilter vi at containerne kun er for hytteeiere på Solvang avd 4, og slik kanskje unngå at de blir overfylte. Husk at alt avfall i den store containeren skal være pakket i grønne, blå eller restavfallsposer. ALT som kastes i papircontainerne skal brettes og flatpakkes og søppel skal IKKE settes ved oppslagstavla.

**Parkering:** Ordningen med parkeringsoblater og “først til mølla” fortsetter. De som kjøpte kort i fjor får beløpet lagt på årsregningen. Ønsker du ikke å fortsette, trekker du bare fra beløpet før du betaler. Hadde du ikke kort i fjor, men ønsker i år, sender du epost til solvang4@kolonihager.no

**Årsregningen** for 2020 kommer for øvrig i postkassa på Solvang en av de nærmeste dagene. Husk betalingsfristen 30.april

**God sesongstart ønskes fra Kolbjørn, Heidi, Mona, Torild, Cornelis, Rune, Rikke og Trine**